SKRIFTLIG FORESPØRGSEL E-3278/01

af Konstantinos Hatzidakis (PPE-DE) til Kommissionen

(26. november 2001)

Om: Problemer med budgettet for finansiering af et kurbad i Killini i Grækenland

Kommissionen har i en skrivelse til Generaldirektorat XVI af 10. juni 1998 til generalsekretæren for Den Græske Turismeorganisation henvist til nogle problemer, der er opstået i forbindelse med budgettet for finansiering af et kurbad, der skulle bygges i Killini. Dette projekt blev fra 1988 finansieret som led i det integrerede middelhavsprogram for Peloponnes. Støtten blev i perioden 1989-1993 udbetalt gennem det operationelle program for turisme, og i perioden 1994-1999 gennem det operationelle program for turisme og kultur. Til trods for at faciliteterne nu er færdigbyggede, er de endnu ikke taget i brug.

Som Kommissionen påpeger i den ovennævnte skrivelse, er dette projekt forbundet med komplicerede regnskaber, som Kommissionen har vanskeligt ved at gennemskue. Kommissionen havde derfor til hensigt at foretage en undersøgelse af udgifterne til projektet fra det tidspunkt, hvor finansieringen blev indledt. Ifølge de foreliggende oplysninger er Kommissionen imidlertid endnu ikke gået i gang med denne undersøgelse.

1. På hvilke punkter er regnskaberne i det foreløbige budget for bygning af kurbadet vanskeligt gennemskuelige?

2. Hvorfor har Kommissionen ikke indledt den undersøgelse af udgifterne, som den havde til hensigt at foretage?

3. Af hvilke årsager er disse faciliteter endnu ikke taget i brug?

Svar afgivet på Kommissionens vegne af Michel Barnier

(11. januar 2002)

Opførelsen af kurbadet i Killini begyndte i 70'erne med nationale bevillinger på initiativ af EOT, et offentligt turistorgan i Grækenland, der opførte råbygningen og anlagde et spildevandsnet.

Udgifterne komplekse art i forbindelse med EU's medfinansiering af dette projekt skyldes støtte fra forskellige kilder i flere programmeringsperioder.

I perioden 1986-1992 godkendte Kommissionen en EF-medfinansiering på 1 028 071 979 GRD af de integrerede middelhavsprogrammer med henblik på at afslutte arbejdet med dette center. En supplerende støtte på 733 337 205 GDR blev godkendt for at forstærke bygningens struktur efter et jordskælv i området.

I programmeringsperioden 1989-1993 medfinansierede EF 1 040 000 000 GDR i forbindelse med hovedakse 4 (hovedprojekter) i fællesskabsstøtterammen, for at centret kunne gøres driftsklart.

Projektet modtog derefter en EF-medfinansiering på 2 368 833 076 GDR til det operationelle program for Turisme og Kultur under fællesskabsstøtterammen for programmeringsperioden 1994-1999 for at afslutte det samlede arbejde på dette kurbad. Bygningen råder over et samlet areal på 12 748 m2 og kan modtage op til 6500 personer pr. dag.

Kommissionen har besluttet at afvente afslutningen af det operationelle program, som den sidste medfinansiering blev godkendt i forbindelse med, for at den kan opnå et helhedssyn på den samlede ydede støtte. Ved gennemgangen af den endelige rapport om nævnte operationelle program, som de græske myndigheder skal fremsende senest den 31. juni 2002, vil Kommissionen se på såvel de finansielle som de økonomiske data i forbindelse med dette projekt og eventuelt træffe foranstaltninger, hvis centret stadig ikke er driftsklart.